Carano hafði aldrei séð Fast and the Furious Gina Carano hafði ekki séð eina einustu Fast and the Furious-mynd áður en hún fékk hlutverk í þeirri nýjustu , sem er sú sjötta í röðinni . „ Ég þurfti að horfa á gömlu myndirnar . Ég er nefnilega meiri Pride and Prejudice-týpa , “ sagði Carano í viðtali við tímaritið Total Film . Hún vakti mikla athygli í mynd Steven Soderbergh , Haywire , og heldur nú áfram í hasarnum í Fast & the Furious 6 sem er á leiðinni í bíó . Carano hafði gaman af að vinna með fyrrum ruðningskappanum Dwayne Johnson í myndinni . „ Fólk ber ekki nógu mikla virðingu fyrir því sem hann hefur gert . Hann heldur áfram , mynd eftir mynd . Það er erfitt að bera myndir á herðum sér og halda sönsum í leiðinni og honum hefur tekist það . Hann hefur einnig reynt að bæta leik sinn og hann er alltaf að verða betri og betri . “